Tekerés a Föld napján
Tekerj a Földért! - ez a szlogenje a Föld Napján 15 civil szervezet összefogásával a budapesti Felvonulási térre szervezett nagyszabású rendezvénynek.
Az április 22-én 11 órától este 10 óráig tartó esemény célja, hogy a Föld napja alkalmából ráirányítsa a figyelmet a környezettudatos életmód fontosságára. A délutáni biciklis felvonulás részvevői azt bizonyítják, hogy a kerékpár a nagyvárosban is mindennapi közlekedési eszköz lehet.
A Felvonulási téren a szervezők a legkülönbözőbb korosztályok számára kínálnak sokszínű programot: többek között kerékpáros bemutató, játszóház, ügyességi versenyek, kiállások, filmvetések, koncertek várják az érdeklődőket. A helyszínen a szervezők is bemutatkoznak: a látogató megismerkedhet többek között a megújuló energia felhasználásának előnyeivel, a szelektív hulladékgyűjtéssel, vagy a tudatos vásárlással is.
A rendezvény szervesen kapcsolódik a délután 3 órakor az Újpesti rakpartról startoló Critical Mass kerékpáros felvonuláshoz, amelynek végpontja szintén a Felvonulási tér. A tervek szerint a déli óráktól a szervezők bemelegítő programokat tartanak a kerékpárosoknak, majd együtt vonulnak a Felvonulási térről az Újpesti rakpartra, a rajthoz.